ନିରକ୍ଷରତା ଦୂର କରିବା ପାଇଁ କାମ କରିବେ ଓଏଏସ୍ ଟପର ଡକ୍ଟର ପୁଷ୍ପାଞ୍ଜଳୀ\nଓଏଏସ୍ ପରୀକ୍ଷା ଫଳ ପ୍ରକାଶ ପାଇବା ପରେ ବଲାଙ୍ଗୀରବାସୀ ଅଧିକ ଖୁସି ହୋଇଛନ୍ତି । କାରଣ ତାଙ୍କ ଅଂଚଳର ଡକ୍ଟର ପୁଷ୍ପାଞ୍ଜଳୀ ପଣ୍ଡା ଏଥିରେ ଟପର୍ ହୋଇଛନ୍ତି । ଟପର୍ ହେବା ପରେ ବିଶେଷ ଖୁସି ଥିବା ପୁଷ୍ପାଞ୍ଜଳୀ କହିଛନ୍ତି ଯେ ସେ ନିରକ୍ଷରତା ଦୂର କରିବା ଦିଗରେ ପ୍ରବଳ ପରିଶ୍ରମ କରିବେ । ସେହି ଗୋଟିଏ ଦିଗ ଯାହାକୁ ତାଙ୍କୁ ସବୁ ବେଳେ ଚିନ୍ତାରେ ପକାଉଥିବା ସେ କହିଛନ୍ତି । ନିରକ୍ଷରତା ଦୂର କରିବା ଦିଗରେ ସେ ଯଦି କିଛି କାମ କରି ସକାରାତ୍ମକ ପରିବର୍ତ୍ତନ ଆଣିପାରିବେ, ତେବେ ତାଙ୍କୁ ଆତ୍ମସନ୍ତୋଷ ମିଳିବ ବୋଲି ସେ କହିଛନ୍ତି ।\nବଲାଙ୍ଗୀର ଦେଓଗାଁ ବ୍ଲକରେ ଅତିରିକ୍ତ ପ୍ରାଣୀ ଚିକିତ୍ସକ ଭାବେ କାମ କରୁଛନ୍ତି ଡା. ପୁଷ୍ପାଞ୍ଜଳି ପଣ୍ଡା। ସେ ଜଣେ ବିବାହିତା ମହିଳା ହୋଇ ମଧ୍ୟ ଏଭଳି ସଫଳତା ପାଇଥିବାରୁ କ୍ୟାରିୟର ଆଶାୟୀ ବିବାହିତା ମହିଳାଙ୍କ ପାଇଁ ସେ ପ୍ରେରଣା ପାଲଟି ଯାଇଛନ୍ତି । ବିବାହ କରିବା ପରେ ଘର ଧନ୍ଦାରେ ମାତିଲେ ଆଉ କିଛି କରିହେବ ନାହିଁ ବୋଲି ଯେଉଁମାନେ ଭାବୁଛନ୍ତି ତାଙ୍କ ପାଇଁ ଡକ୍ଟର ପୁଷ୍ପାଞ୍ଜଳୀ ହେଉଛନ୍ତି ଜଣେ ବଳିଷ୍ଠ ଉଦାହରଣ ।\n୨୦୧୧ ମସିହାରେ ଓଏଏସ୍ ବିଜ୍ଞପ୍ତି ପ୍ରକାଶ ପାଇଥିଲା । ପରୀକ୍ଷା ହୋଇଥିଲେ ବି କୋର୍ଟ ମାମଲାରେ ଛନ୍ଦି ହୋଇ ଫଳ ପ୍ରକାଶ ପାଇ ନଥିଲା । ଶେଷରେ ୨୦୧୫ ମସିହାରେ ହୋଇଥିବା ଓଏଏସ୍ ପରୀକ୍ଷାର ଫଳାଫଳ ପ୍ରକାଶିତ ହୋଇଛି । ଏହି ପରୀକ୍ଷାରେ ବଲାଙ୍ଗୀରର ଡା.ପୁଷ୍ପାଞ୍ଜଳି ପଣ୍ଡା ଟପ୍ପର ହୋଇଥିବାରୁ ବଲାଙ୍ଗୀର ସହରରେ ଖୁସିର ଲହରୀ ଖେଳିଯାଇଛି । ସମାଜର ବିଭିନ୍ନ ବିଭିନ୍ନ ମହଲରୁ ତାଙ୍କ ପାଖକୁ ଶୁଭେଚ୍ଛାର ସୁଅ ଛୁଟିଛି । ଡା.ପଣ୍ଡା ଏହାର ସମସ୍ତ ଶ୍ରେୟ ତାଙ୍କ ସ୍ୱାମୀ ସୋନପୁରରେ ବାଣିଜ୍ୟ କର ଅଧିକାରୀ ଭାବେ କାର୍ଯ୍ୟରତ ଆଶିଷ କୁମାର ସାହୁ, ଶାଶୁ ପୂର୍ବତନ DSWO, ବଲାଙ୍ଗୀର ଶକୁନ୍ତଳା ଭୋଇ, ଶ୍ୱଶୁର ନାଟ୍ୟକାର କାର୍ତିକଚନ୍ଦ୍ର ସାହୁଙ୍କ ସମତେ ପରିବାର ବର୍ଗଙ୍କୁ ଦେଇଛନ୍ତି । ଲୋକଙ୍କୁ ବିଭିନ୍ନ ବିଷୟରେ ସଚେତନ କରିବା ସହ ନିରକ୍ଷରତା ଦୂର ଦିଗରେ ସେ କାମ କରିବେ ବୋଲି ପ୍ରତିକ୍ରିୟାରେ କହିଛନ୍ତି ଡା. ପଣ୍ଡା ।\nକୋରାପୁଟରେ ଯୁକ୍ତ ଦୁଇ ଯାଏ ପଢ଼ାପଢ଼ି କରିବା ପରେ ୨୦୦୫ ମସିହାରୁ ସେ ଭୁବନେଶ୍ୱରରେ ଭେଟେରିନାରୀ ପାଠ ପଢ଼ିଥିଲେ । ସର୍ବଭାରତୀୟ ପ୍ରଶାସନିକ ସେବା (ଆଇଏଏସ୍) ପରୀକ୍ଷା ମଧ୍ୟ ଦେଇଥିଲେ । ଆଇଏଏସ ପରୀକ୍ଷାରେ ପ୍ରଥମ ଥର ବିଫଳ ହୋଇଥିଲେ ମଧ୍ୟ ମାନସିକ ସ୍ତରରେ ବେଶ ଦୃଢ଼ ଥିଲେ ଡା.ପଣ୍ଡା । ତେଣୁ ପୁଣିଥରେ ସେ ଆଇଏଏସ୍ ପରୀକ୍ଷା ଦେଇଥିଲେ । ଦ୍ୱିତୀୟ ଥର ଅଳ୍ପକେ ସେ ନିରାଶ ହୋଇଥିଲେ । ବିବାହ ପରେ ପରିବାର ସହ ଅଫିସ କାମ ତୁଲାଇବା ପରେ ସମୟ ବାହାର କରି ପରୀକ୍ଷା ପାଇଁ ନିଜକୁ ପ୍ରସ୍ତୁତ କରୁଥିଲେ । ଏଥିରେ ତାଙ୍କ ସ୍ୱାମୀ ଶ୍ରୀ ସାହୁ ଅଧିକ ସହଯୋଗ କରିଥିଲେ ବୋଲି ଡା.ପଣ୍ଡା କହିଛନ୍ତି ।
